Daar is 'n nuwe manier om 'n loopbaanbreuk op jou CV te verduidelik - Solidariteit Wêreld LoopbaanSolidariteit Wêreld Loopbaan
Tuis › Artikels › Daar is 'n nuwe manier om 'n loopbaanbreuk op jou CV te verduidelik
Werwers moedig applikante al van toeka se dae af aan om maniere te vind om gapings in hulle CV's te verduidelik. Die beduidende impak van digitale en sosiale media daag nou hierdie narratief in die baksteen-en-sement-wêreld uit.
LinkedIn het onlangs 'Career Breaks' as 'n kategorie op hulle profiel- en CV-bou-platforms bekendgestel.
Carol Fishman Cohen, die HUB van iRelaunch, 'n raadgewende maatskappy vir loopbaanhertoetrede, sê die nuwe etiket sal die idee normaliseer dat loopbane nie altyd liniêr is nie. Cohen noem mense wat 'n loopbaanbreuk neem maar wat beoog om na hulle primêre arbeidsveld terug te keer, 'hertoetreders' (relaunchers').
Die 'Career Break'-kategorie laat hertoetreders wat vir 'n ruk die tradisionele arbeidsmag verlaat het toe om 'n ding by die naam te noem. Dit help hulle ook om die hoogtepunte van hulle loopbaanbreuk-ervarings te onderstreep – insluitend reis, gesinsverantwoordelikhede, of vrywillige werk – op dieselfde manier as wat hulle tradisionele werkervaring sou noem.
Om die 'Career Break' -kategorie te kies, mag ook vir mense sin maak wat deur 'n tydperk van entrepreneurskap, deeltydse werk of gebrek aan werk weens die Covid-19-pandemie gegaan het.
Die kategorie slaan twee voëls met een klip dood. Eerstens normaliseer dit die idee dat mense op meer as een werk mag fokus. Tweedens erken werwers diegene wat die arbeidsmag tydelik verlaat het as synde 'n verskuilde talentpoel te wees.
Werwers erken ook dat, in die meeste gevalle, hertoetreders se besluit om 'n breuk van betaalde werk te neem onverwant is aan hulle werkprestasie. Om van hulle primêre loopbaan weg te stap beteken nie dat hulle nie hulself op ander fronte verbeter het nie. Cohen raai applikante egter aan om openhartig oor hulle loopbaanbreuke te wees.
In 'n artikel op die Harvard Business Review se webwerf beskryf sy die regte-lewevoorbeeld soos volg:
'n Sagteware-ingenieur met 'n meestersgraad in rekenaarwetenskap en sewe jaar se ervaring in databasisontwikkeling het in 2015 'n breuk geneem om vrywillige werk te doen. Sy het voortgegaan met haar tegniese kursuswerk om haar vaardighede skerp te hou. Sy was 'n perfekte kandidaat vir 'n hertoetredeprogram by 'n goedgevestigde maatskappy. Haar aansoek was nogtans onsuksesvol. Sy het navraag gedoen oor die rede daartoe. Dit het geblyk dat die werwers op die werkgewer se span nie ten volle opgelei was om die resumés met loopbaanbreuke raak te sien nie en het haar vrywillige werk foutiewelik beskou as werk-ervaring in plaas van 'n geldige loopbaanbreuk.
Hierdie gevallestudie toon die ironie daarvan om 'n loopbaanbreuk op jou CV te probeer kamoefleer. Jy mag jouself onbewustelik blootstel aan afkeuring deur loopbaanhertoetredeprogramme omdat jou loopbaanbreuk nie ooglopend genoeg is nie.
Vanuit 'n werwingsperspektief bied die nuwe 'Career Break'-afdeling aan werkgewers 'n bykomende voordeel. As hertoetreders die 'Career Break'-kategorie in die ondervinding-afdeling van hulle LinkedIn-profiele begin gebruik, sal dit werkgewers in staat stel om 'n sleutelwoordsoektog vir 'Career Break' te doen om geskikte kandidate vir hulle loopbaanhertoetredeprogramme te identifiseer.